**OBRAZLOŽENJE**

**Nacrta prijedloga Odluke o reklamiranju na području Grada Zadra**

 Važeću Odluku o reklamiranju na području Grada Zadra Gradsko vijeće Grada Zadra donijelo je 2010.g. („Glasnik Grada Zadra“, broj 28/10) s izmjenama i dopunama objavljenim u „Glasniku Grada Zadra“ broj: 4/11, 4/12, 14/13, 4/18, 7/18 – pročišćeni tekst, 2/20.

 Sukladno odredbi čl. 48. st. 4. Jedinstvenih metodološko-nomotehničkih pravila za izradu akata koje donosi Hrvatski sabor, a koje se primjenjuju i u postupku izrade propisa jedinica lokalne samouprave, ako se propis mijenja, odnosno dopunjava, više puta potrebno je pristupiti donošenju novog propisa.

 Sukladno odredbi čl. 104. Zakona o komunalnom gospodarstvu ( „Narodne novine“ br. 68/18, 110/18, 32/20) u svrhu uređenja naselja te uspostave održavanja komunalnog reda u naselju predstavničko tijelo jedinice lokalne samouprave donosi odluku kojom se propisuje određivanja uvjeta za postavljanje reklama i plakata.

 Prijedlogom nove Odluke o reklamiranju na području Grada Zadra određene su zone i površine na području Grada Zadra na kojima se mogu postavljati i isticati reklamne poruke i zaštitne naprave, vrste, način, lokacije postavljanja i isticanja reklamnih poruka i kriteriji za određivanje naknade za isticanje reklamnih poruka.

 Prijedlogom Odluke usklađene su zone u kojima se mogu postavljati i isticati reklamne poruke na način da su dijelovi Grada za koje je utvrđeno svojstvo kulturno-povijesne cjeline sukladno Registru kulturnih dobara ( kulturno dobro broj Z- 3409 i Z-3167) određeni kao Prva zona. Za postavljanje i isticanje reklamnih poruka u Prvoj zoni potrebno je prethodno ishoditi suglasnost nadležnog tijela za zaštitu spomenika kulture, a za postavljanje reklamnih poruka u kontaktnoj zoni kulturnog dobra potrebno je ishoditi mišljenje nadležnog tijela.

 Ukinuta je mogućnost postavljanja malih reklamnih panoa do 6 m2 i transparenata, a radi standardiziranog izgleda i uvođenja reda u prostor u smislu prostorno ambijentalnog i estetskog aspekta, omogućava se postavljanje putokaznih / zajedničkih panoa i slobodnostojećih putokaza koji se sastoji od samo jedne reklamne plohe jednakih dimenzija.

 Uputom Ministarstva prostornog uređenja, graditeljstva i državne imovine, jedinice lokalne samouprave upućene su uskladiti svoje Odluke o reklamiranju sa Zakonom o financiranju jedinica lokalne i područne ( regionalne) samouprave te Zakonom o lokalnoj i područnoj ( regionalnoj) samoupravi vezano uz propisivanje naknade za reklamiranje.

Slijedom navedenog, radi metodološko-nomotehničkih pravila, očuvanja kulturne baštine, što učinkovitijeg uvođenja reda u prostor s estetskog, prometno sigurnosnog i prostornog ambijentalnog aspekta, potrebno donijeti novu Odluku o reklamiranju na području Grada Zadra.

 S ciljem da se širi krug zainteresiranih osoba s područja Grada Zadra uključi u pripremu konačnog Nacrta Odluke o reklamiranju na području Grada Zadra, svrsishodno je provesti savjetovanje sa zainteresiranom javnošću. Na taj se način želi upoznati javnost sa predloženim Nacrtom i pribaviti mišljenja, primjedbe i prijedloge zainteresirane javnosti, kako bi predloženo, ukoliko je zakonito i stručno utemeljeno, bilo prihvaćeno od strane donositelja odluke i u konačnosti ugrađeno u odredbe odluke.

|  |
| --- |
| **Rok za očitovanje zainteresirane javnosti je zaključno s danom 17. ožujka 2023. godine.** |
| Adresa e-pošte na koju se šalju očitovanja zainteresirane javnosti:**komunalno.savjetovanje@grad-zadar.hr** |